# 69. MEZŐSZENTMIHÁLY

1329-ben Zenthmihálfolwa, Zentmihalteleke néven jelentkezik a forrásokban. (C. Suciu: Dictionar istoric.) 1332-ben villa Michaelis, 1357-ben Zenmihaltelku, 1501-ben Zenthmihalthelke formában írják. (C. Suciu: i.m.; Györffy: Az Árpád-kori. II. 373.)

A település már 1329-ben Szent Mihály tiszteletére szentelt templomot tételez fel, mégpedig plébániatemplomot.

1332-ből papja neve is ismeretes: Henczmann, aki a pápai tizedjegyzék szerint 1 lotó ezüstöt fizet és még egyszer 1 lotót. (Documente. XIV. C., III. 126.) A plébános neve azt is sejteti, hogy német telepesek plébániája volt, tehát mindenképpen katolikus. A falu korán elpusztulhatott, mert később nem szerepelnek sem lakói, sem templomuk.