# 46. VARGYAS

1334-ben jelentkezik villa Wrdach (Beke: Az erd. egyházmegye. 108.; Orbán: Székelyföld. I. 227.; C. Suciu: Dicţionar istoric.), 1499-ben Wargyas (C. Suciu: i.m.), 1525-ben Vargyas (uo.) néven.

1334-ben plébániatemploma van, ebben az évben papja, László a pápai tizedjegyzék szerint 7 obulust fizet. (Documente. XIV. C., III. 202.)

Beke (i.h.) és Orbán (I. 202., 1. jegyz.) szerint – akik Woygias-szal azonosítják – János papja 1334-ben 1 régi banálist fizet. Bármelyik is a helyes, kétségtelen, hogy 1334-ben plébániatemploma volt.

A régi templom a falu felső felében állott. Erről a templomról csak az 1789. évi unitárius vizitáció jegyzőkönyvéből vannak adataink: cseréppel fedett „nagy szép kőtemplom, köröskörül 15 erős támpillérrel, melyekből 12 faragott kövekből készült, faragottak az ablak és ajtók fölötti szemöldökkövek. Keleti része boltozott, faragott kövekből épített a diadalív is (Szivárvány). Nyugaton külön álló torony és zsindellyel fedett kőkerítés” van. (Unit. Püsp. Vizit. 1788. 416–417, 425.; Dávid L.: A középkori Udvarhelyszék. 353.)

A régi templomot lebontják, csak az alatta lévő kripta marad meg, amely fölé 1813 után kis református templomot építenek.

A fenti leírás szerint gótikus templom lehetett, reneszánsz kori módosításokkal, mert egyik reneszánsz fenyőtoboz díszítésű pillére megmaradt az új unitárius templom szószékfeljárójánál. A templom lebontása után ugyanis az unitáriusok 1813–1820 között a falu belterületén templomot emeltetnek maguknak, amelybe sok faragott követ építenek be a középkori templomból. (Dávid L.: i.h.)

A reformáció előtti tiszta katolikus falu a reformáció után református lesz, majd többségében unitárius és az unitáriusoké a középkori templom is.

A XVIII. században unitárius anyaegyháza és református filiális egyháza van. (Benkő J.: Transsilvania. II. 189, 228.)

E század elején Vargyasnak unitárius és református temploma van. (Helységnévtár. 1913.) 1995-ben a katolikusok is kis kápolnát építenek.

A Vargyason aluli Szentimart helynév – Orbán feljegyzése szerint – régi kápolna és szerzetesház romjait, maradványait őrzi, amelyről a hagyomány azt véli, hogy ott „barát épség” épület volt. A hely nevét pedig Szent Mártonból vélik származtatni. (Orbán: i.m. I. 229.) Ezt megerősíti az, hogy 1995-ben a falu keleti végén felfedezték és feltárták egy régebbi templom alapjait.

Unitárius templom