# 19. CSÍKSZENTTAMÁS

1333-ban a pápai tizedjegyzék de Sancto Thoma néven említi. (Beke: Az erd. egyházmegye. 179.; Orbán: Székelyföld. II. 88., 1. jegyz.) 1441-ben Zenth Tamás, 1549-ben Szent Tamás (C. Suciu: Dicţionar istoric.) formában fordul elő. 1567-ben a regestrum 34 kapuval jegyzi. (SZOKL. II. 221.) 1699-ben Szenttamás, 1741-ben Csík Szent Tamás (C. Suciu: i.m.) néven szerepel.

1333-ban plébániatemploma van, ebben az évben papja, Lőrinc a pápai tizedjegyzék szerint 2 régi banálist fizet, majd ismét 1 garast, 1334-ben 1 régi banálist. (Beke: i.h.; Orbán: i.h.; Documente. XIV. C., III. 164, 199.)

A középkori templomból ma csak a torony megcsonkított falai állanak 11 méter magasságban. Nyugati fala ép, déli fala részben. Legfelül két csúcsíves ablaka ép.

A templom 1725-ben romokban hever. 1748-tól tervezik új templom építését, amely a régi romjainak felhasználásával el is készül 1777–1776 között az Olt völgyében fekvő faluban. Ekkor a templomot 400 évesnek tartották, (Schematismus. 1882. 74.; Endes: Csík, Gyergyó, Kászon. 343.) Nem tévedtek sokat. A torony csúcsíves ablakai, az alapokból megállapítható poligon záródású szentély, az új templomba átmentett fali szentségfülke stílusából megállapítható, hogy a XIV. század alkotása.

A szentély támpilléreinek nyomaiból az is nyilvánvaló, hogy boltozott volt, míg a hajónak csak sima mennyezete lehetett. Az új templomba átmentik a „fejedelmien szép Madonnát” is, ami a XV. század derekán készült. (Balogh J.: Az erd. renaissance. 128.)

Régi harangja is XV. századi, felirata szerint: „Anno Domi MCCCCXXXXV Jar”. Édestestvére a csíkszentmártoni harangnak. (Orbán: i.m. II. 88.; Endes: i.m. 68.). A templomot várfal és temető vette körül.

1592-től – kevés megszakítással – közös papja van Csíkszentdomokossal, valószínűleg a reformáció utáni paphiány miatt. Az is lehet, hogy egy ideig Szentdomokosra is jártak templomba, mert templomuk ekkor már kezdett használhatatlanná válni. 1725-től a faluban lévő Abaffy családi kápolnába járnak szentmisére, de ez szűknek bizonyul, és úgy látszik ez is használhatatlanná válik, mert később el is tűnik.

A falutól nyugatra eső dombon a Sándor család Szent Anna-kápolnája áll, kriptával.1861-ben építik újjá. (Schematismus. 1882. 74.)

A középkorban tiszta katolikus falu.

A XVIII. században katolikus anyaegyház (Benkő J.: Transsilvania. II. 165.), és e század elején is csak katolikus temploma és egyháza van. (Helységnévtár. 1913.)

A csíkszenttamási katolikus templom

Csonkatorony

Csíkszenttamási Madonna