# 70. MAGYARSÜLYE

1319-ben jelentkezik először az oklevelekben Syle néven. (Györffy: Az Árpád-kori. II. 184.; C. Suciu: Dicţionar istoric.) 1320-ban Syle, 1336-ban Sile, 1461-ben Syle, 1587-ben Sewlye formában szerepel. (Györffy: i.h.; C. Suciu: i.m.)

1332-ben plébániatemploma van, ebben az évben papja, István a pápai tizedjegyzék szerint 24 dénárt fizet, majd ismét 22 dénárt, 1333-ban 22 dénárt, 1334-ben 20 dénárt, 1335-ben 30 dénárt. (Györffy: i.m. II. 184.; Documente. XIV. C., III. 153, 159, 206.; Beke: Az erd. egyházmegye. 87.)

Mai temploma középkori. A XV. században a hajóval egyenlő szélességű szentélyt kap. (Kovács: Magyar ref. templomok. I. 231.)

A középkori katolikus lakosság a reformáció idején református lesz.

A XVIII. században református anyaegyház (Benkő J.: Transsilvania. II. 188.) és e század elején is az. (Helységnévtár. 1913.)

Református templom