# 65. MAGYARHEREPE

1332-ben Herepel, 1344-ben Herepe néven jelentkezik a forrásokban. (Györffy: Az Árpád-kori. II. 165.; C. Suciu: Dicţionar istoric.)

1332-ben plébániatemploma van, ebben az évben papja, Pál a pápai tizedjegyzék szerint 13 dénárt fizet, 1333-ban 20 dénárt, 1335-ben 13 dénárt. (Beke: Az erd. egyházmegye. 83.; Györffy: i.h.; Documente. XIV. C., III. 137, 159, 206.)

1344-ben Herepei Demeter zálogba adja a püspöknek itteni birtokát, 12 márkáért. (Györffy: i.m. II. 165.)

Egy 1543-ból való oklevél papja hivatalos kiküldetését örökíti meg. (Beke: i.m. 144., jegyz.)

A templomhoz tartozó faharanglábon levő felirat ennek építési dátumára enged következtetni: „A.D. 1646. En Segin Benkiö Jacobcsi.” Egy másik felirat szerint építési ideje: „A.D. 1655.” (Balogh J.: Magyar fatornyok. 157.) Szép kazettás mennyezete 1669-ből való.

Középkori tiszta katolikus lakói a reformáció idején reformátusok lesznek, a templommal együtt.

A XVIII. században református anyaegyház és e század elején is az. (Benkő J.: Transsilvania. II. 188.; Helységnévtár. 1913.) Később csak filia.

Református templom

Harangtorony