# 37. MEZŐURALY

Két Uraly nevű falu volt egymáshoz közel: Mezőuraly és Székelyuraly. Ma egy a kettő.

Neve először a pápai tizedjegyzékben tűnik fel 1332-ben. (Beke: Az erd. egyházmegye. 171.; Orbán: Székelyföld. IV. 210., 1. jegyz.) 1335-ben Uray néven jelentkezik. 1567-ben a regestrum Wray néven jegyzi.

Plébániatemplomának bizonyítéka a pápai tizedjegyzék, amely szerint 1332-ben Pál papja 4 régi banálist és 7 dénárt fizet, 1334-ben Gergely pap 5 dénárt, 1335-ben név szerint meg nem nevezett pap 4 veröczeit. (Orbán: i.m. IV. 210., 2. jegyz., Beke: i.h.)

Korán elpusztulhatott, mert későbbi adat sem a katolikus, sem a reformáció utáni időkből nincs. Az egykori katolikus templomról a hagyomány is tud, mely szerint a görög katolikus templom „cintermében régi téglák találtatnak, s állítják, hogy itt egykor magyar templom lett volna”. (Benkő K.: Marosszék. 335.) Eszerint nem lehetetlen, hogy a görög katolikus templom a hajdani római katolikus templom temetőjében épült, amely a templom körül volt.