# 40. KOLOZSPATA

1326-ban Patha néven jelentkezik oklevélben, majd 1413-ban Alsopatha, 1429-ben Egyházaspatha, 1518-ban Felső Patha, 1525-ben Magyarpatha, alio Fewesewpatha, 1599-ben Magyar et Oláh Patha formában fordul elő. (C. Suciu: Dicţionar istoric.)

Beke Patával azonosítja a pápai tizedjegyzék azon adatát, mely szerint Pathani villa papja, Menyhárt 1333-ban 1 garast és 5 régi banálist fizet. (Beke: Az erd. egyházmegye. 113.) Ez nem valószínű; és ennél biztosabb az, hogy 1429-ben és 1430-ban is egyházas előnévvel fordul elő az oklevelekben, tehát temploma van. Katolikus hívekről tanúskodik 1525-ben és 1599-ben feltűnő Magyar előneve. Két Pata létezett, és az egyházas hely Felsőpata volt. (C. Suciu: i.m.)

Középkori katolikus lakói a reformáció idején reformátusok lesznek, a templommal együtt.

A XVIII. században csak református leányegyház, és Györgyfalvához tartozik. (Benkő J.: Transsilvania. II. 183.), e század elején pedig református anyaegyház. (Helységnévtár. 1913.)

Református templom