# 32. MEZŐMÉNES

Először 1332-ben szerepel a pápai tizedjegyzékben Menes, Mones, Mened néven. (Beke: Az erd. egyházmegye. 166.; Orbán: Székelyföld. IV. 196., 1. jegyz.)

Plébániatemploma volt, mert papja 1332-ben Egyed, aki a pápai tizedjegyzék szerint 5 régi banálist és 10 dénárt fizet, 1334-ben 7 régi banálist és 1335-ben 8 veröczeit. Ugyanazon évben Péter pap is fizet 3 garast. (Beke: i.h.; Orbán: i.h.)

Régen a falu mostani helyétől feljebb, a Sárháló patak felső folyásánál feküdt, a Képesdomb nevű dombon. (Orbán: i.m. IV. 195–196.) Onnan költöztek le a megmaradt lakók 1666 után a tatároktól pusztított településről Mezőménes mai helyére.

Az egykori középkori templom helyét a „puszta templom” helynév őrzi. (Benkő K.: Marosszék. 347.)

Orbán Balázs régi építkezések, sőt erődítések, sáncok nyomait írja le és egy régi kút gödréről számol be, amelyről a hagyomány azt tartja, hogy a templom védfalai között volt és abban rejtették el a templom harangjait.

A régi falu helyén a XIX. században a Ráb patak egyik mellékága oltatlan mésszel rakott csonka kőfalat mosott ki (Benkő K.: i.h.), ott ahol a régi Nagyménes feküdt.

Az új település helyén új templom épült. Az is régi lehetett, mert 1902–1903-ban történt megújításakor azt jegyezték fel, hogy „öreg, romladozó templom”. (Ref. Névkönyv. 1903. XXX.) Mai temploma 1938-ból való.

A középkori templom hívei katolikusok voltak és a reformáció óta reformátusok. Az ősi templom pusztulásakor a hívek is megfogyatkoznak és így a reformáció után kisebb református egyház alakul, mely hol mater, hol filia lesz, mivel Mezőfelével volt eredetileg is közös temploma. (Orbán: i.m. IV. 195.)

A régi katolikus, ill. református hívekről a helynevek beszélnek. A XVI. századból Csécsálj, Éhmező, Felhágó, Kapus mege, Kerek szájka, Kerek tövis, Két határ között, Lajtorjás, Oltovány, Sóm, Szárazpatak feje, Szilós (SZOKL. VI. 409.), Cigla, Német kalap, Pusztatemplom, Sárháló (Orbán: i.h.), Csücsüllő, Bocoskatető, Ráb pataka, Kerekszálka, Alsó kút, Kis Péter kút. (Benkő K.: i.h.)

Református templom