# 10. FUTÁSFALVA

1544-ben Fwtásfalwa néven jelentkezik az oklevelekben. (Aluta. VIII–IX. 23.) Az 1567-es regestrum 13 kapuval jegyzi. (Orbán: Székelyföld: III. 93.; C. Suciu: Dicţionar istoric.) 1567-ben Fatásfalva (Barabás: SZOKL. VIII. 359.) formában szerepel.

1538 előtt már plébánia, tehát temploma is van. (Schematismus. 1913. 142.)

1648-ban Gyergyai János a plébános és esperes, aki a plébániát kántorság után vezette anélkül, hogy fel lett volna szentelve. Torján is működött 1659-ig.

Említést érdemel Szebelébi Bertalan is, aki Torján esperes és plébános korában 1696-tól ide is beszolgál. (Schematismus. 1882. 99.)

A régi templom helyett 1856-ban új templomot emelnek. Szent András tiszteletére szentelik, feltételesen a régi titulust megőrizve. (Schematismus. 1882. 99.)

A falu felett magasló hegyet Szent Imre-kápolna bércének nevezik, mivel ott Szent Imre tiszteletére szentelt kápolna állott. Romjai a múlt század elején még láthatók voltak.

A falun aluli Kápolnamezőn is állott egy kápolna, Urunk színeváltozása tiszteletére. (Orbán: i.h.)

Katolikus templom