# 129. SZÁSZAPÁTFALVA

1311-ben villa Abbatis, 1496-ban Absdorf, 1506-ban villa Abbarum néven jelentkezik az okiratokban. (C. Suciu: Dicţionar istoric.)

1311-ben az egeresi apát birtoka. Feltételezhető, hogy már ekkor temploma van. Beke bizonyosra is veszi, hogy 1333-ban János pap a pápai tizedjegyzék szerint ez után a plébánia után fizet 44 dénárt, 1335-ben szintén 44 dénárt (Beke: Az erd. egyházmegye. 103.), bár nem lehetetlen, hogy János Holdvilág vagy Csicsóholdvilág papjával azonos. Bármint legyen, nem kétséges, hogy középkori szász, tehát katolikus település. A középkorban kőfal vette körül: 1520-ban, az erődítésekre segélyt kap a Hétszéktől. A kőfalat 1979-ben lebontják. 1748-ban a csúcsíves ablakokat szélesítik. Tornyát 1799-ben építik. (Fabini) Lakóinak utódai a reformáció idején lutheránusok lesznek és a XVIII. században s e század elején is lutheránus anyaegyházat alkotnak. (Benkő J.: Transsilvania. II. 210.; Helységnévtár. 1913.)

Lutheránus templom