# 60. MAGYARBAGÓ

1296-ban Bogo néven jelentkezik, mégpedig jelezve, hogy előbb Perech volt a neve: Perech, nunc Bogo. (Györffy: Az Árpád-kori. II. 132.; C. Suciu: Dicţionar istoric.) 1319-ben Bogou, 1332-ben Bogov, 1376-ban Bagow, 1390-ben Bogo inferior et superior, 1600-ban Bago formában fordul elő. (Györffy: i.h.; C. Suciu: i.m.)

1332-ben plébániatemploma van, ebben az évben papja, János a pápai tizedjegyzék szerint 1 (vagy 4) garast, majd 40 dénárt fizet, 1333-ban Miklós plébános 6 dénárt, 1334-ben 12 dénárt, majd 10 dénárt. (Beke: Az erd. egyházmegye. 79.; Györffy: i.h.; Documente. XIV. C., III. 137, 159.)

A templom jóval régibbi lehet, mert 1290-től 1/3-ad részben püspöki birtok Szentkirályi János fia, Danch mester végrendelete alapján. (Beke: i.m. 79.) De lehet, hogy téves olvasás a dátum, mert a Batthyaneum (II. 134.) 1390-et említ.

Középkori katolikus lakói a reformáció idején reformátusok lesznek, a templommal együtt.

Előbb református anyaegyház, majd Csombord filiája. (Benkő J.: Transsilvania. II. 183.; Helységnévtár. 1913.)

1803-ban a középkori templomot lebontják és helyébe újat építenek. (Ref. Névkönyv. 1868. 14.)

Református templom