# 93. KISGÖRGÉNY

1501-ben Kysgewrgen néven jelentkezik a forrásokban. (C. Suciu: Dicţionar istoric.) Az 1567. évi regestrumban mai nevén 6 kapuval jegyzik. (Orbán: Székelyföld IV. 41., 1. jegyz.)

Középkori templomáról nincs adat.

1608-ban azonban már temploma vagy kápolnája van, mert ekkor itt református vizitációt tartanak, s a vizitáció megállapítja, hogy Incze Márton végrendeletileg két ökröt hagy az egyháznak, amelyről nem lehet tudni, hogy templom vagy csak kápolna. (Kelemen: Művészett. 178, 183, 261, 46. jegyz.)

A XIX. század közepén kőtemplomról van adat, azzal a megjegyzéssel, hogy ez az egyetlen templom a faluban. A templomnak haranglábja volt. (Benkő K.: Marosszék. 153.)

Ezek alapján biztos, hogy a reformáció előtt csak katolikus lakossága volt, mely később református lett, és református egyházuk a székelyvajai református egyházhoz tartozott. Más egyház a legújabb időkig nincs a faluban, amikor a kevés számú katolikus 1971-től lakásból alakított kápolnát kap.