# 53. SINFALVA

1332-ben Senfalva néven írják az oklevelek. (Beke: Az erd. egyházmegye. 185.; Orbán: Székelyföld. V. 169.) 1587-ben Senffalva (C. Suciu: Dicţionar istoric.), 1694-ben Dinfalva (uo.) formában fordul elő.

1332-ben plébániatemploma van, ebben az évben papja, György a pápai tizedjegyzék szerint 60 dénárt fizet, majd ismét 40 dénárt, 1333-ban 40 dénárt, 1334-ben Pál pap 40 dénárt és ismét 40 dénárt. (Beke: i.h.; Orbán: i.m. V. 169., 2. jegyz.; Documente. XIV. C., III. 142, 191.)

A középkori templom mai helyén, a hegyen állott, ahol eredetileg a falu is feküdt. A nagy tatárjáráskor a falu elpusztul és a hegy alatt épül fel újra. Innen származik a Felső- és Alsó-Sinfalva elnevezés. (Orbán: i.m. V. 170.; Schematismus. 1882. 169.)

A reformáció után a romos hegyi templomot felhagyják és a hegytől északra, az új falurészben nyitnak imaházat. A régi templomot 1712-ben javítják ki és teszik használhatóvá. Ez azonban nem menti meg, mert 1774-ben lebontják és egészen új templomot építenek. A régi ennél nagyobb volt, mert alapfalai s a két oldaltám alapzata szélesebb alapterületű.

A régi templom erődített volt, 180 lépés kerületű várfallal körülvéve. Letörpített falai és lőrései ma is a régi várfalra emlékeztetnek.

Középkori tiszta katolikus lakói a reformáció változásai során unitáriusok lesznek, a templommal együtt.

A katolikusok 1772-ben lépéseket tesznek, hogy a sinfalvi templomot visszakapják. Arra hivatkoznak, hogy az unitáriusok a reformáció idején 10 volt katolikus templomot foglaltak el és méltányos, hogy az Aranyos völgyi falvakban lévő katolikusok legalább egy templomot visszakapjanak. Ezt el is érik az 1772. aug. 20-án kelt királyi rendelettel, és a templomot birtokba veszik. Az unitáriusok 1773. március 22-én éjjel visszafoglalják a vidékről összegyűlt nép segítségével. A hatóság közbelép és újra a katolikusok birtokába kerül. (Schematismus. 1882. 170.; Orbán: i.m. V. 171–173.)

A XVIII. század második felétől katolikus egyházközség és továbbra is unitárius anyaegyház van. (Benkő J.: Transsilvania. II. 227.)

E század elején is katolikus és unitárius egyházközsége és temploma van. (Helységnévtár. 1913.)

Katolikus templom

Unitárius templom