# 9. CSÁSZÁRI

1336-ban jelentkezik először oklevélben Chazarteluka néven. (C. Suciu: Dicţionar istoric.) 1342-ben Chazar, 1585-ben Chazary formában fordul elő. (C. Suciu: i.m.; Kádár: Szolnok-Doboka vm. II. 359.)

Temploma reformáció előtti, tehát középkori római katolikus templom volt.

A XVI. században és a reformáció után is kőtemploma van, mellette papilak. (Kádár: i.m. II. 361.) 1643-ban azt jegyzik fel, hogy a templom csaknem teljesen elpusztult, tornya azonban még egy haranggal áll. 1695-ben a cegei Vass György és neje, Sárpataki Erzsébet újjáépítik, s tornyába két harangot szereznek. 1754-ben még áll a templom és a papilak, de 1839-ben már mint elpusztult templomról emlékeznek meg.

1865-ben a cinterem és a templom rom, a papilak a gr. Vass család birtokába kerül, amely mint patrónus magának foglalja le. (Kádár: i.m. II. 352–353.) Ezzel az egyházközség, amely a XVIII. században még anyaegyházként szerepel (Benkő J.: Transsilvania. II. 184.), hívek hiányában megszűnik.

A helynevek régi lakóiról vallanak: 1347-ből Bérc, Dudurerdely (Documente. XIV. C., IV. 3407.); 1473-ból Császári-Kemő (Kemew), Kemő, Szil. (Kádár: i.m. II. 364.)