# 26. KÉKES

1320-ban jelentkezik az oklevelekben Kekus néven. (Györffy: Az Árpád-kori. II. 74.; C. Suciu: Dicţionar istoric.) 1329-ben Keykes, 1345-ben Kekus, 1598-ban Magior Kekes, 1644-ben Nyárlo Kékes, 1663-ban Kékes (C. Suciu: i.m.) formában fordul elő.

1595-ból van feljegyzés arról, hogy unitárius papja van Dicsőszentmártoni Bálint személyében. Mind az unitárius, mind a református egyház a forrásokban továbbra is mindvégig szerepel. A korai adat bizonyossá teszi, hogy középkori temploma volt, amelyet a reformáció idején örököltek az új hitre tért hívek.

A templomot az 1643–1644. évi összeírásban is említik. Az 1754. évi leltárban cinterem és templom (kőtemplom) szerepel. 1826-ban a templom romlásnak indul, 1830-ban javítják. 1851-ben ismét annyira megrongálódik, hogy nem lehetett használni. 1854-ben régi anyagából újraépítik. Ez sem menthette meg, mivel alapjai gyengék voltak. Ezért 1894-ben teljesen újat építenek (Kádár szerint a régi helyére). (Kádár: Szolnok-Doboka vm. IV. 288–289.; Ref. Névkönyv. 1884. 21.)

Az 1979-ben itt tevékenykedő papja szerint a régi a hegyen volt, az újjáépített pedig jelenlegi helyén, a főút mellett. A határhelyek között 1751-ben Szent Miklós bérce, 1864-ben pedig Miklós-hegytető szerepel. Bizonyosra vehető, hogy ott állott a középkori templom, mely Szent Miklós tiszteletére volt szentelve.

Középkori katolikus lakói a reformáció idején előbb reformátusok, majd unitáriusok lesznek. 1622-ben újra van református egyház is, de az unitárius sem szűnik meg. 1638 után csak református egyháza van. 1643-ban is csak református egyház szerepel a forrásokban, régi templommal, mely mellett iskola is működik.

A helynevek egykori lakóiról vallanak: 1622-ből Pusztaszőlő, Papszévafüve, Sususzántó, Akasztódomb, Pap gyümölcsöse, Kétpatak köze; 1644-ből Alsóforduló, Felsőforduló; 1751-ből Lovásztelek, Karácsony kútja, Hódostó, Mocsár, Sziloldal, Tér, Szent Miklós bérce, Fák vége, Pásztorok réte, Szarvaskert, Pukka-hegy; 1754-ból Ina vagy Dellő kútja, Kopár domb, Nyirek, Magyaros, Mátéhegy, Sujó, Patakárka, Hegy megett, Gát alatt, Kenderföldek, Faluerdeje, Bíróság földje; Országútja, Szőlők vége, Szil, Lókert stb. (Kádár: i.m. IV. 280.)

Református templom