# 106. NEMES

1359-ben villa Nyms, 1395-ben Nymisch, 1532-ben Nymeys néven jelentkezik a forrásokban. (C. Suciu: Dicţionar istoric.)

Középkori templomát az 1400-as évek elején építik torony nélkül, Keresztelő Szent János tiszteletére. Gótikus csarnoktemplom volt.

Hajóját 1739-ben újjáépítik. Megmentett XV. századi falfestményein Szent Péter és Pál, Szent Dorottya, Szent Borbála, Vir dolorum, Szent Katalin, egyik szent könyvvel, egy másik kehellyel, Ecce homo azonosíthatók. (V. Drăguţ: Arta gotică. 225, 263/91.) Megmenekült a szentségfülke is. Szárnyas oltára a XVI. század második negyedében készült. Az oltárszekrény keretelése reneszánsz díszítésű. A vázák és kétoldalt a faragott virágok későbbiek. (Balogh J.: Az erd. renaissance. 123, 309.)

Középkori emléke még egy harang a XV. századból, amelyet szőlőindák díszítenek. (V. Drăguţ: i.m. 306–307.)

1869-ben az erődítéseit lebontják és új gótikus harangtornyot építenek. Most csak egyszerű kőfal veszi körül.

Középkori tiszta katolikus lakossága a reformáció idején lutheránus lesz, a templommal együtt.

A XVIII. században lutheránus anyaegyház, és e század elején is az. (Benkő J.: Transsilvania. II. 210.; Helységnévtár. 1913.)

Lutheránus templom

A lutheránus templom szentségfülkéje