# 45. OMBOZTELKE

1230-ban jelentkezik először az oklevelekben Ombuztelek néven. (Györffy: Az Árpád-kori. II. 83.; C. Suciu: Dicţionar istoric.) 1320-ban Vmbuz, 1329-ben Omboz, 1342-ben Ombuz formában fordul elő. (C. Suciu: i.m.; Györffy: i.h.)

1529-ben Omboz plébánosát a szávai és cegei papokkal együtt kivizsgálásra küldik. Ekkor tehát temploma és papja van. (Beke: Az erd. egyházmegye. 22., jegyz., az Erdélyi Múzeum után.)

Benkő (Transsilvania. II. 185.) egy XVIII. századi Bundoz nevű református egyházról ír azzal a megjegyzéssel, hogy nem tudja pontosan kiolvasni a forrást. A dési református esperesi kerület egyházai között sorolja fel. Nem lehetetlen, hogy Ombozzal azonos. E feltevés alátámasztását nehezíti az, hogy később a templom híveivel együtt elpusztult.