# 14. KACA

1299-ben Villa Felium néven írják az oklevelek. (C. Suciu: Dicţionar istoric.) 1488-ban Kaczendorf, 1575-ben Kacza, 1658-ban Kattzendorf (u.o.) formában jelentkezik.

1440-ből ismeretes plébánosa is: János. (Urkundenbuch. V. 62.).

A templom építési idejét a XIII. század közepére, az 1250-es évekre teszik. Ezt megerősítik román kori stíluselemei: a félköríves ikerablakok a főhajó mindkét oldalán, a diadalív, a szentély magasan fekvő köríves ablakai, a déli papi bejáró (a későbbi sekrestyeajtó), a főhajó román kori pilléreken nyugvó árkádjai. Szent Miklós volt a védőszentje.

A háromhajós bazilikás templomnak sík mennyezete volt.

1400 után a román kori félköríves szentélyapszist sokszögzáródású gótikus szentéllyé alakítják át, keresztboltozattal és déli oldalán új sekrestyével. A hajó is keresztboltozatot kap, de csak egyszerű bordázattal.

Ebből azonban csak az északi fal két támpillérének gyámköve maradt meg és a főhomlokzaton befalazott zárkő, mivel 1894-ben a lezuhanó torony betörte a hajó boltozatát. Azóta újra síkmennyezete van.

Az oldalhajók kapui félkörívesek. A két középső pillér a konszekráció emlékét őrző kereszttel van megjelölve.

A torony összekötötte az alatta levő román kori kapuzatot is.

A XV. század végén várfallal vették körül, amelyhez az 1658-as tatárdúlás után még egy külső várfalat húztak négy faltoronnyal. Ezekből egy tornyot és a külső várfalat lebontották. Utóbbiból csak a kaputornyot hagyták meg.

A déli tornyán érdekes felírás maradt meg 1676-ból: „Her neige dich doch wieder zu uns und deinen Kneshten gnadig. O felices vos qui in pace de bello et de bello in pace cogitatis”.

A külső várfalat 1818-ban bontották le, többi részét 1926–1927-ben, a külső várfal északi tornyát pedig 1984–1985-ben. (Fabricius: S. Kirchenburgen. 36.; Kemény–Gyimesi: Ev. templomok. 109–110.; Oprescu: Bisericile cetăţi. 214.; Orbán: Székelyföld. I. 172.)

Középkori tiszta katolikus lakossága a reformáció idején lutheránus lesz, a templommal együtt. A XVIII. században lutheránus anyaegyház és e század elején is az. (Benkő J.: Transsilvania. II. 210.; Helységnévtár. 1913.)

Lutheránus templom