# 117. RUDÁLY

1322-ben Rundal néven említik az oklevelek. (C. Suciu: Dicţionar istoric.) 1340-ben Ruentalnak, 1349-ben Rundalnak (uo.) írják. Lakóit 1305-ben Apafi telepíti Almakerékből.

A templom a falu déli részén egy teraszon áll. A XVI. század elején épült temploma egy előzőt tételez fel. Késő gótikus stílusú, kis csarnoktemplom, szentélynégyszöge fölött keresztboltozattal, magas csúcsíves ablakokkal. Egy utólag épített diadalív elvágja a falba épített szentségfülkét, melynek csak nyugati fele látszik. A sekrestyébe egy csúcsíves kőkeretű ajtó nyílik, és hasonlóképpen csúcsíves a déli és a befalazott északi kapu is. A hajó déli oldalán két stílustalan ablak van.

A feltételezett és később lebontott torony helyett az egykori kaputorony szolgál harangtoronynak. (Komm mit. 1985. 76–79.)

A XVIII. században lutheránus anyaegyház, mivel középkori katolikus lakói a reformáció idején lutheránusok lesznek, a templommal együtt. (Benkő J.: Transsilvania. II. 212.) E század elején is lutheránus anyaegyház. (Helységnévtár. 1913.)

Lutheránus templom