# 11. DISZNAJÓ

1319-ben Zaszgyznoyo et Gyznoyo. Előbbi Alsórépára vonatkozik. (Csánki V. 699, 700.) (Documente. XIV. C., I. 322, 333.), 1381-ben Zazsysnoyou (C. Suciu: Dicţionar istoric.) néven jelentkezik az okiratokban.

1332-ben plébániatemploma van, ebben az évben papja, Kuczmann a pápai tizedjegyék szerint 7 régi banálist fizet, majd ismét 3 régi banálist, 1333-ban 1 garast. (Beke: Az erd. egyházmegye. 150.; Documente. XIV. C., III. 126, 154, 158.)

Középkori – XIV. vagy XV. századi – temploma ma is áll. Egyesek szerint 1562-ben épülhetett (Kovács: Magyar ref. templomok. II. 655.), ami a gótikus kori átépítés idejét jelezheti.

Középkori emléke a szentségfülke és az 1888. évi javításkor a vakolat alól felszínre került falfestmény-töredék.

A templomot 1888-ban bővítették. (Beke: i.m. 151.; Ref. Névkönyv. 1892. l.) Ekkor új tornyot is kapott. Az új torony alapjainak ásásakor egy régi sírkő került felszínre. Felirata: Hic jacet, filia pastoris ev. ref. Samuelis Trauzner anno Domini MDLXXXVI. (Ref. Névkönyv. 1892. 1.)

Középkori tiszta katolikus lakossága a reformáció idején lutheránus, majd református lesz, a templommal együtt.

1319-ben jelentkező előneve és 1332-ben szereplő papjának neve után ítélve ekkor már szász telepesek is voltak itt. A település katolikus volt, templomával együtt.

Az idézett sírkőfelirat szerint már 1586-ban református lelkipásztora van.

A XVIII. században is református anyaegyház és azután is az. (Benkő J.: Transsilvania. II. 187.) 1785-ben Ábel Károly kis kápolnát építtet a római katolikus hívek részére, Szent István tiszteletére. A kápolna mikolai kegyképének felirata: „Vera effigies B.M.V. Claudiopoli”.

Katolikus és lutheránus templom