# 9. BALÁZSTELKE

1339-ben Balsteleke néven jelentkezik az oklevelekben, 1394-ben Balásthelke, 1447-ben Balástelek, 1523-ban Balas Thelke formában szerepel. (C. Suciu: Dicţionar istoric.)

1339-ben plébániatemploma van, ekkor papja, János jelen van, amikor Pál özvegye Zekul Margitot és két fiát a jobbágyságból felszabadítja. (Documente. XIV. C., III. 522.)

Középkori templomát lebontják mivel már 1864-ben összeomlás fenyegette és helyén, fenn a falu feletti magaslaton, új templomot építenek. Régi szárnyasoltárát lecserélik 1633-ban.

A régi emlékét egy reneszánsz díszítésű kehely őrzi, amelyen a trébelt gerezdeket csavart vonalakban alkalmazva, a gótikus formákkal összekeverték. (Balogh J.: Az erd. renaissance. 159/16, 330.)

A középkori katolikus lakosság a reformáció során lutheránus lesz, a templommal együtt.

A XVIII. században lutheránus anyaegyház, és e század elején is az. (Benkő J.: Transsilvania. I. 211.; Helységnévtár. 1913.)

Lutheránus templom