# 37. KÓBOR

1206-ban villa Cowrnh, 1488-ban Kofferin néven jelentkezik az oklevelekben. (C. Suciu: Dicţionar istoric.)

Eredetileg szász lakóit 1432-ben török támadás pusztítja ki. Ekkor telepednek ide székelyek. Középkori templomáról nincs okleveles adat, de a tatárok által 1658-ban lerombolt templomuk gótikus kori volt a XV. századból. Elődje román kori volt. Újjáépítik, de 1802-ben tűzvész pusztítja. A mai templom mennyezete kazettás. Harangtornya erődített és a templomot várfal veszi körül. (Fabini)

Kóbornak a középkorban katolikus lakói voltak, majd a reformáció után a reformátussá lett híveknek egyházközségük van, aminek érdekessége, hogy a XVIII. században a református anyaegyház a lutheránus káptalan alá tartozik 1862-ig. (Benkő J.: Transsilvania. II. 189.) Ennek a magyarázata, hogy előbb szász lakói voltak.

E század elején is református anyaegyház (Helységnévtár. 1913.), és az anyaegyházhoz tartozik mint filia a közeli Dombos is, amely a legújabb időkig anyaegyház volt.

Református templom