# 70. BACKAMADARAS

Már 1392-ben jelentkezik oklevélben Bachka Madaras néven. (C. Suciu: Dicţionar istoric.) Az 1567. évi regestrumban ugyanezen néven 13 kapuval jegyzik. (Orbán: Székelyföld. IV. 57.)

Középkori templomról nincs adat; katolikus hívei abban az időben a nyárádszentbenedeki plébániatemplomhoz tartoztak. A reformáció idején mind reformátusok lettek.

Korán gondoskodtak saját templomukról is, mert a XVII. századból két harangjuk is van: „Gloria in excelsis, pax bonae voluntatis hominibus in terris. Anno 1693.” felirattal. A kisebb harang 1671-ból való. (Orbán: i.h.)

A templomot 1818-ban átalakították.

Ősi lakóiról a XVI. századi helynevek is beszélnek: Dardon-hegy, Deák tövise, Kintses, Kintses völgy, Üvererdő, Kép hágója, Közbérc, Középső által, Nagy völgy, Sás szeg, Tekeres tó, Várhegy (SZOKL. VI. 405.), Nagy völgy, Csillag, Backa, Dondor, Bongor, Külső, Fecske, Kereszt, Hatizs, Togát (Benkő K.: Marosszék. 251.), Dorndor, Bongor, Backa, Csilag, Kereszt, Hatizs (Orbán: i.m. IV. 57., 2. jegyz.).

A római katolikus híveknek 1910-ben épült kápolnájuk van.

Református templom