# 118. SÁLFALVA

1382-ben Saltorph, 1390-ben Saldorf, 1415-ben Saldorph néven jelentkezik az oklevelekben. (C. Suciu: Dicţionar istoric.)

Első okleveles megjelenése neve után szász telepesekre utal, s így alig képzelhető el, hogy azok templom nélkül maradtak. Pár évtized múlva erről oklevél is tanúskodik, amely 1414-ben Miklós plébánosáról és Szent Orsolya tiszteletére szentelt templomáról ad hírt. (Beke: Az erd. egyházmegye. 24.; Urkundenbuch. III. 600.) A XIV–XV. században még szászok lakják, azután görögkeletiek.

Korán elenyészett, mert később sem templomáról, sem katolikus vagy lutheránussá lett utódairól nincs adat.