# 32. KOMOLLÓ

Az 1567. évi regestrum Komollo néven 12 kapuval jegyzi. (Orbán: Székelyföld. III.195.,1. jegyz.; C. Suciu: Dicţionar istoric.; Aluta. VIII–IX. 123.) 1602-ben Komolóként (C. Suciu: i.m.) említik.

Templomának építését a XIV. századra teszik. Egyenes záródású, a hajóval egyenlő széles szentélye, zömök tornya, keskeny, félköríves ablakai nem zárják ki ezt a feltevést, de oklevelek nem igazolják. (Kovács: Magyar ref. templomok. II. 689.) A torony mai formájában azonban csak 1824-ben épült. A templomot 1906-ban újították.

A reformáció előtt tiszta katolikus település. Olyan hagyomány is van, amely szerint a reformáció előtt a katolikus hívek a rétyi templomba jártak. (Orbán: i.m. III. 168.)

A reformáció után lakói reformátusok lesznek és a XVIII. században már mint református anyaegyház létezik. (Benkő J.: Transsilvania. II. 191.)

Más templom e század elejéig nem volt Komollón. (Helységnévtár. 1913.)