# 35. ETÉD

1566-ban jelentkezik először oklevélben. (C. Suciu: Dicţionar istoric.) 1567-ben Eted néven a regestrumban 40 kapuval jegyzik. (SZOKL. II. 220.) 1591-ben Udvarhely várához tartozik. (Orbán: Székelyföld I. 144.)

Középkori katolikus lakói Küsmödre jártak templomba.

Benkő József (Transsilvania. II. 188.) úgy tudja, hogy 1624 körül vált el Küsmödtől és lett önálló egyházközség. Orbán szerint ez csak 1682-ben következik be. (i. h.)

Templomépítésről 1672-ben van adat, amikor erre a célra 200 kősót rendelnek Sófalváról. A templom fel is épül és azt 1680-ban fel is szentelik.

1729-ben tűzvész pusztítja, helyére a ma is álló szép, nagy templomot építik. (Orbán: i. m. I. 145.)

A középkori katolikus lakosság a reformáció idején református lesz; a XVIII. századtól református anyaegyház, miután az előző században elszakad Küsmödtől.

1783-ban a katolikus élet is feléled, amikor a Firtos várából a minoriták Etéden telepednek meg rövid időre. Imaházat rendeznek be. Miután leég az imaház, 1794-ben kápolnát építenek, 1875-ben pedig a ma is álló plébániatemplomot. (Schematismus. 1882. 179.; Benkő J.: i. m. II. 166, 188.)

E század elején is csak református és katolikus temploma és egyháza van. (Helységnévtár. 1913.)

Református templom