# 33. DICSŐSZENTMÁRTON

1278-ban Tycheu (Dicső) Szent Mártun, 1322-ben és 1332-ben de S. Martino, 1438-ban Dycheuzenthmarton, 1517-ben Dychewzenthmarton,1587-ben Dyczeo Zent Marton néven jelentkezik az oklevelekben. (Györffy: Az Árpád-kori. III. 561.; C. Suciu: Dicţionar istoric.)

1322-ben plébániatemploma van, papja, Mihály követeli Sáros dézsmáját azon a címen, hogy amikor Sáros lakatlan volt, a földet a szentmártoniak művelték. A telegdi főesperes vizsgálja ki az ügyet, s a sárosiak javára dönt. A tanúk között német nyelvűek, telepesek (hospites) is voltak, tehát biztosan katolikusok. (Györffy: i.h.; Documente. XIV. C., III. 561.) 1332-ben a pápai tizedjegyzék szerint papja János, aki 80 dénárt fizet, majd 70 dénárt. (Beke: Az erd. egyházmegye. 146.; Györffy: i.h.; Documente. XIV. C., III.131, 144.) 1371-ben plébánosa fehérvári kanonok lesz. (Beke: i.m. 146., jegyz.) 1376-ban XI. Gergely pápa javadalmat engedélyez Nicoli Mátyás szentmártoni plébánosnak. (Beke: i.m. 146., jegyz.) 1466-ban Balázs a plébános (Beke: i.h.)

Mivel az 1278-as oklevél szerint már Szentmárton a neve, bizonyos, hogy már ekkor Szent Márton tiszteletére szentelt temploma volt, a mai templom elődje.

A ma is álló templom építésének idejét a XIV. századra teszik, s ez a gótikus templom váltotta fel, a régi falak megtartásával, a román korban épített templomot. (Négyszáz Év. 1968.) 1769-bó1 való szép kazettás mennyezete Kövesdi Sámuel mester műve.

Középkori katolikus hívei a reformáció idején átélik a vallási változásokat, előbb reformátusok, majd unitáriusok lesznek, és utóbbiaké marad a templom is. A reformátusok, akik később megszaporodnak, új templomot építenek maguknak.

A XVIII. században református és unitárius anyaegyház, és e század elején is az. (Benkő J.: Transsilvania. II. 187, 227.; Helységnévtár. 1913.)

A katolikusoknak a Dániel család kriptakápolnája szolgált istentiszteleti helyül 1899-ig, amikor a Pekry család építtet elegáns modern templomot és szerveznek plébániát, felújítva az ősi Szent Márton templomcímet. (Schematismus. 1882. 134, és 1913.)

Katolikus templom

Unitárius templom