# 79. NÁDASPAPFALVA

1284-ben Papfalva a neve. (Györffy: Az Árpád-kori. III. 367.) 1332-ben Popfalva, Pfaffendorf 1399-ben és 1591-ben Papfalva néven jelentkezik a forrásokban. (Suciu: Dicţionar istoric.) 1284-ben Benedek, fehérvári kanonok birtoka lesz.

1333-ban plébániatemploma van, ebben az évben papja, Benedek a pápai tizedjegyzék szerint 45 dénárt fizet, 1333-ban Zebedeus 9 kolozsvári és 19 montan dénárt, 1334-ben 19 montan dénárt, majd 8 garast és 17 dénárt, 1335-ben 22 dénárt. (Beke: Az erd. egyházmegye. 135–136.; Documente. XIV. C., III. 146, 191, 211.; Györffy: i.h.) 1492-ben Szent András-temploma már áll.

Egykori katolikus lakossága korán elenyészik, mert a XVI. században sem híveiről, sem templomáról nincs adat.

1600-ban görögkeletiek telepednek le Nádasfalván.