# 26. MIKLÓSVÁR

1211-ben castrum S. Nicolai, indagines Nicolai néven említik. (Orbán: Székelyföld. III. 11.; Documente. XIII. C., I. 151, 370.; C. Suciu: Dicţionar istoric.) További előfordulása: 1222-ben indahone Nicolym (Documente. XIII. C., I. 187.),1332-ben Myclosvára (Orbán: i.h.; C. Suciu: i.m.), 1459-ben Miklósvára (Barabás: SZOKL VIII. 91.). Az 1567. évi regestrumban 19 kapuval jegyzik.

Maga a helynév arról tanúskodik, hogy itt 1211-ben Szent Miklós tiszteletére szentelt templom volt. Ez azonban nem a mai falu helyén állott, hanem északkeletre, valahol a Várpatak helynévvel jelölt hely közelében, mert a falu is mai helyétől feljebb feküdt, a Szék általja nevű helyen, a falu patakjának bal partján.

A pápai tizedjegyzék papjának temploma már a falu új helyén épült és 1771-ig állott fenn. Ekkor – mivel romlásnak indult – lebontásra ítélték és helyébe építették 1771–1775-ben a ma is álló harmadik templomot. (Schematismus. 1882. 41.)

A régi – második – templomból csak a harang maradt meg, melynek koráról felirata beszél: „Hons Petr Kvppfer smit O Maria pia C.C.C.C.”; a négy C. 1400 lehet, s ezt a kort támasztják alá a betűk formái is. (Orbán: i.h.)

A középkorban a falu népe tiszta katolikus. A reformáció korában református lesz, a templommal együtt.

1717-ben gr. Kálnoky Ádám amint arról Benkő József beszámol (Filius posthumus c. művében) – Bécsből „olyan indulattal jőve haza, hogy Miklósváron a reformáta vallást meg ne tűrje... Jegenyei István baróti plébános a református paptól elveszi a templom kulcsát s a parókiát is lefoglalja a földesúr segítségével. Ettől kezdve a reformátusok lassan fogyatkozni kezdenek.” Az erdővidéki papság Benkő József által panaszt emel az átutazó II. József császárnál, aki ígéretet is tesz a reformátusoknak, de eredmény nélkül: a templom a katolikusoké marad. (Orbán: i.m. III. 12.; gr. Mikó Imre: Benkő József életírása. 32.; Schematismus. 1882. 41.)

A XVIII. században római katolikus anyaegyház, a református pedig csak filia, templom nélkül. (Benkő J.: Transsilvania. III. 66, 189.)

E század elején is csak római katolikus temploma van.

Katolikus templom

Katolikus temetőkápolna