# 98. HOMORÓDKEMÉNYFALVA

1566-ban Keményfalva néven jelentkezik az oklevelekben (C. Suciu: Dicţionar istoric.), és az 1567. évi regestrumban 9 kapuval jegyzik. (SZOKL. II. 218.)

Orbán Balázs régi templomáról szóló hagyományt örökít meg: „A falu déli végén templomrom van, mely e század (XIX.) első felében bontatott le s építtetett újra a falu között.”

A hagyomány szerint „midőn lebontották, 20 híján 1000 esztendős volt”. Ez túlzás. Orbán ezzel kapcsolatban azt állítja, hogy valószínűleg XII. századi lehet, mivel meglévő alapjai félköríves apszisú szentélyre engednek következtetni. (Orbán: Székelyföld. I. 164.)

Egykori katolikus lakói a reformáció után mind unitáriusok.

A XVIII. században unitárius anyaegyház (Benkő J.: Transsilvania. II. 228.), és e század elején is csak unitárius temploma és egyháza van. (Helységnévtár. 1913.)