# 105. KISGALAMBFALVA

1506-ban már Kisgalambfalva néven jelentkezik. (C: Suciu: Dicţionar istoric.) 1567-ben a regestrum 20 kapuval jegyzi. (SZOKL. II. 219.)

Középkori templomról nincs adat és bizonyosan nem is volt. 1660 körül egy kis kápolnát említenek (Dávid L.: A középkori Udvarhelyszék. 217.), 1666-ban pedig templomuk javításának szükségességét sürgetik, „látván annak pusztulását” .

1674-ben a kisgalambfalviak vonakodnak, hogy a nagygalambfalvi templom javításához hozzájáruljanak, mert „nekiek templomuk lévén, magok azonban kevesen lévén nem érkezhetnek, hogy mind a Nagygalambfalvi, mind az ő templomukat építhessék...”

A generális zsinat a következő évben úgy határoz, hogy negyed részben járuljanak hozzá a mater ecclában a templom javításához, mivel „... míg egyazon templomba jártak, esett a templomuk romladozása…”

Ebből az tűnik ki, hogy a kisgalambfalviak kápolnája, illetve temploma, ha nem is volt egészen új, mert javításra szorult, nem lehetett nagyon régi. (Ref. Szemle. 1964. 326.; Dávid L.: i. m. 216.).

Filia lévén, a fenti határozat alapján, a kisgalambfalviak még 1695-ben is részt vállalnak a nagygalambfalvi templom javításában.

Középkori tiszta katolikus lakói a reformáció idején reformátusok lesznek.

A XVIII. században már református anyaegyház (Benkő J.: Transsilvania. II. 188.), és e század elején is az. (Helységnévtár.). Más egyház és templom Kisgalambfalván nem volt.

Református templom