# 63. FELSŐBOGÁTA

1315-ben Bogáth, 1366-ban is Bogáth, 1418-ban Bogata, 1437-ben Magyarbogáth, 1598-ban Maghiar Bogáth néven jelentkezik a forrásokban. (C. Suciu: Dicţionar istoric.)

Középkori templomról nincs adat. 1437-ben feltűnő előneve viszont arról tanúskodik, hogy Felsőbogátának katolikus lakói voltak. A hívek egy része az alparéti lázadás idején pusztul el.

A reformációkor lakói reformátusok lettek. 1653-ban még vannak reformátusok, de pár évre rá (1659-ben) már keleti szertartásúak falujaként írják. (Kádár: Szolnok-Doboka vm. II. 217.)

A XVIII. században Radákszinye református leányegyháza. (Benkő J.: Transsilvania. II. 185.)