# 30. KISCSŰR

1323-ban Parvo Horreo, 1409-ben Patvo Horrei, 1468-ban Cleynschwren, 1508-ban Kleyn Schewren néven jelentkezik az oklevelekben. (C. Suciu: Dicţionar istoric.)

1323-ban már plébániatemploma van, ekkor plébánosa János, a Vízaknai Mihály comes testvére. (Beke: Az erd. egyházmegye. 206., jegyz.; Anjou Okmánytár. 73.) 1332-ben ugyanez a János a plébános, aki a pápai tizedjegyzék szerint 4 évre 44 régi banálist fizet. (Beke: i.m. 206.; Documente. XIV. C., III. 221.)

Plébánosai közül ismeretesek még: 1359-ből Mihály (Beke: i.m. 16., jegyz.; Urkundenbuch. V. 83.), 1363-ból János (Beke: i.m. 16.; Urkundenbuch. V. 359.), 1390-ből Mihály (Göllner: Geschichte der D. in R. 151.), 1409-ből János (Beke: i.h.; Urkundenbuch. V. 327.), 1438-ból Christianus. (Urkundenbuch. V. 8.)

Mária temploma, stílusa után ítélve legalább egy századdal előbb épült. Román kori háromhajós bazilikális templom volt, a tatárjárás utáni évekből. Eredeti részeiből megmaradt a középhajó, négyzetes pilléreken nyugvó árkádjaival, az oldalhajó, tetősíkja fölötti félköríves ablakaival.

A déli hajó is áll, de sekrestyével megtoldva. Az északi oldalhajó csak részben maradt meg, egy részét tornyos bejáró csarnok foglalta el. Az újításokra az 1493. évi, a templomot és a falut felégető török pusztítás utáni években kerül sor. Az építőmester a lutheránus egyház anyakönyvében fennmaradt feljegyzés szerint: „Johannes Werther von Scholten anno 1506, ein dominikaner Mönch und Baumeister ecclesiae edificator”. Az általa végzett átalakítások nyomán kap a templom gótikus szentélyt, ötszöggel záródó apszist, keresztboltozattal, csúcsíves, mérművekkel díszített ablakokat. A hálóboltozatot kőbordákkal erősítették meg. A főhajót is ekkor látták el csillagháló boltozattal, mely a vízaknaihoz hasonló és egy mesterre vall. (Kelemen Emlékkönyv. 260.; Komm mit. 1979. 152.; Kemény–Gyimesy: Ev. templomok. 103.; Kovács: Magyar ref. templomok. I. 195.) Ugyanekkor építik a nyugati homlokzathoz védelmi célból az erődített tornyot. (Kemény–Gyimesy: i.h.; Komm mit. 1979. 152.)

Egykori várfalait lebontották. Az 1913. évi újítások alkalmával kiszabadították a befalazott nyugati kaput és feltárták a reformáció korában bemeszelt falfestményeket. A várfalakból csak egy kis szakasz maradt meg a délnyugati részen. (Fabritius: S. Kirchenburgen. 7.)

A középkori tiszta katolikus lakosság a reformáció idején lutheránus lesz, a templommal együtt. A XVIII. században lutheránus anyaegyház, és e század elején is az. (Benkő J.: Transsilvania. II. 207.; Helységnévtár. 1913.)

Lutheránus templom