# 8. BÁLD

1334-ben Bald néven jelentkezik az okiratokban. (C. Suciu: Dicţionar istoric.; Györffy: Az Árpád-kori III. 342.) 1430-ban Baald, 1461-ben Balad, 1473-ban Baalth a neve. (C. Suciu: i.m.).

1334-ben plébániatemploma van, ebben az évben papja, István a pápai tizedjegyzék szerint 2 garast és 14 dénárt fizet. (Documente. XIV. C., III. 182.; Beke: Az erd. egyházmegye. 182.) Beke szerint meg nem nevezett papja még 35 dénárt utólag fizet. (Györffy: i.h.)

Középkori temploma elpusztult. Ma csak egy imaháznak berendezett szoba áll a hívek rendelkezésére.

Középkori katolikus hívei a reformáció idején reformátusok lesznek, a templommal együtt. Anyaegyház jellegét, a hívek megfogyatkozása miatt hamar elveszti. Nagysármás filiája. (Helységnévtár. 1913.)