# 79. ZETELAKA

1333-ban Zokalokának írja a pápai tizedjegyzék, a következő évben Zathalakának. (Beke: Az erd. egyházmegye. 177.; Orbán: Székelyföld. I. 65.) 1493-ban villa Zethelaka (C. Suciu: Dicţionar istoric.) a neve, 1567-ben a regestrum 40 kapuval írja. (SZOKL. II. 220.)

1333-ban plébániatemploma van, ebben az évben a pápai tizedjegyzék szerint papja, Benedek 3 banálist fizet, 1334-ben 1 régi banálist. (Beke: i. h.; Orbán: i. m. I. 65., 11. jegyz.; Documente. XIV. C., III. 169, 200.)

Az ősi templom a falu régi helyén állott, a Cselő nevű völgyben, a Küküllő mentén. Onnan költözött Zetelaka később a mai helyére és építettek új templomot. A templom szentélyéből előkerült dátumos kő 1615-ben jelöli a második (vagy harmadik) templom építésének dátumát. Tatárok pusztítják, valószínűleg az 1661-es Ali-féle büntető hadjárat alkalmával, ugyanis 1666-ban renoválják. 1755-ben ismét nagyobb újítás történik, majd 1852–1856-ban bővítik.

A többször bővített templom sem elégítette ki a megnövekedett lélekszámú falu szükségletét, és ezért 1912– 1914-ben építik a ma is álló hatalmas templomot.

A régi templomból egyetlen emlék maradt meg, amelyet a torony kórus mögötti emeletén őriznek: több darabra tört körablak kőből faragva, négykaréjos nyílással, melyet négy kisméretű kör és négy ívelt háromszög alakú nyílás vesz körül. A középkori templom egyik nagy körablak nyílása lehetett. (Dávid L.: A középkori Udvarhelyszék. 354.)

A mai templom közvetlen elődjének helyét a templom előtti kereszt jelöli. A templomtól nyugatra emelkedő hegyen áll a Szűz Mária tiszteletére szentelt régi kápolna, amelyet már 1772-ben restaurálnak. (Schematismus. 1882. 194.)

A középkorban tiszta katolikus falu. A XVI. század végén itt is kísérlet történik a reformáció meghonosítására. Nem is sikertelenül, mert egy későbbi vallomás szerint 1610-ben azzal a feltétellel engedik Oroszhegyi Pétert Orosz-hegyről papnak Zetelakára, ha misét nem mond és csak magyarul énekel és prédikál. (Dávid L.: i. m. 237.; Schematismus. 1882. 191.) Orosz-hegyi Pétert a hívek elűzik és visszaállítják a katolikus hitet.

A XVIII. században katolikus anyaegyház (Benkő J.: Transsilvania. II. 166.), és e század elején is csak katolikus temploma és egyháza van. (Helységnévtár. 1913.)

Katolikus templom

Temetőkápolna