# 37. MAGYARZSÁKOD

1325-ben jelentkezik először a forrásokban. (C. Suciu: Dicţionar istoric.) 1333-ban a pápai tizedjegyzék Sakod néven írja. (Beke: Az erd. egyházmegye. 175.; Orbán: Székelyföld. I. 155.) 1344-ben Sakud (Documente. XIV. C., IV. 176.) formában fordul elő. 1567-ben a regestrum Sakod néven 17 kapuval jegyzi. (SZOKL. II. 219.)

1333-ban plébániatemploma van, ebben az évben a pápai tizedjegyzék szerint papja, Albert 5 lotó ezüstöt fizet, 1335-ben Mátyás pap 20 dénárt. (Beke: i. m. 175.; Orbán: i. m. I. 155.)

A középkori templom most is áll. 1836–1853 között a hajó déli falát lebontva szélesítették. Az eredeti nyugati bejárat megőrizte szép faragású csúcsíves kapuzatát. Szentélye sokszögű záródású. Mennyezete festett kazettás, 1853-ból való, amely dátum egyben a nagyobb átalakítás befejezését jelzi.

A megőrzött eredeti részek alapján a templom építését a XV. századra teszik, de nyilvánvaló, hogy ez a templom egy előbbi templom létét tételezi fel, amely a XIV. század elején már plébániatemplom volt, a pápai tizedjegyzék adatai szerint. A templomtól délre faharangláb áll, amelyben még a múlt században, 1506-ból származó harang függött, feliratát Orbán Balázs még lejegyezte, sőt lerajzolta: ANNO DOMINI MILLESIMO 500 SEXTO (Orbán: i. m. I. 155.) A harang reneszánsz díszítésű. (Balogh J.: Az erd. renaissance. 338.)

Ebből a középkori templomból származhat az a szenteltvíztartó is, amely most a katolikus templom birtokában van. Kőfaragványa korai középkori formát mutat. (Dávid L.: A középkori Udvarhelyszék. 202.)

A középkori tiszta katolikus lakosság a reformáció korának változásai után az unitárius vallásnál állapodik meg, és temploma is unitárius. A XVIII. században unitárius egyház van. (Benkő J.: Transsilvania. II. 228.)

1714-től újra jelentkeznek a katolikusok, amikor Horváth Zsigmond és neje, Apor Borbála kápolnát építtetnek. Állítólag megkísérlik visszaszerezni, de eredménytelenül az egykor katolikus templomot, és sok vita után 1826-ban a kápolna helyett templomot építenek. (Schematismus. 1882. 132.)

E század elején unitárius és katolikus egyháza és temploma van. (Helységnévtár. 1913.)

Katolikus templom

Unitárius templom