# 75. KÜKÜLLŐFAJSZ

1332-ben Feyz, 1344-ben villa Fayz, 1448-ban Fayz, 1462-ben Fayez néven jelentkezik az oklevelekben. (Györffy: Az Árpád-kori. III. 552.; C. Suciu: Dicţionar istoric.)

1332-ben plébániatemploma van, papja, Henrik a pápai tizedjegyzék szerint 6 régi banálist fizet, majd 12 banálist (Györffy szerint másodszor is 6 banálist). (Beke: Az erd. egyházmegye. 145:; Györffy: i.h.; Documente. XIV. C., III. 131, 145.) A XV. században még áll.

A település korán elpusztulhatott, mert középkori katolikus lakosságáról és templomukról később nincs adat. A XVI. századtól (1553) görögkeletiek telepednek Küküllőfajszra.