# 74. ÚJVÁROS

1355-ben Noua Villa, 1389-ben Nova civitas, 1423-ban Niva civitas, 1488-ban Nejerstad, 1497-ben Newstal, 1532-ben Neyrstat néven jelentkezik az oklevelekben. (C. Sucíu: Dicţionar istoric.)

1423-ban plébánosát oklevél említi. (C. Suciu: i.m.)

A XIII. században épült román stílusú temploma volt. Ebből csak az erődtoronnyá épített egykori román stílusú bazilika tornya maradt meg, mint az egykori templom előcsarnoka. A tornyot 1487-ben építették erőddé. Ugyanekkor lebontották a régi hajót és helyette egyhajós gótikus templomot építettek késő gótikus stílusban. A torony két alsó emeletét keresztboltozat fedi. Szt. Mátyás tiszteletére volt szentelve. (Fabini)

1856–1868 között a gótikus hajót is lebontják és helyét klasszicizáló épület foglalja el. Ugyanakkor bontják le középkori várfalait is, amelyek létét Lajos király 1516. évi oklevele bizonyítja és néhány faltöredék. Ekkor ugyanis engedélyt ad, hogy a vár védelmére a hadképes férfiak fele, a hadbavonulás kötelezettsége idején is otthon maradjon. (Komm mit. 1974. 57–59.; Roth: Die d. Kunst in S. 21.)

Középkori lakói a reformáció idején lutheránusok lesznek, a templommal együtt.

A XVIII. században lutheránus anyaegyház és e század elején is az. (Benkő J.: Transsilvania. II. 210.)

Lutheránus templom