# 12. FELSŐSZÁSZÚJFALU

1332-ben a pápai tizedjegyzék említi Nova Villa néven. (C. Suciu: Dicţionar istoric.; Documente. XIV. C., III. 221.; Györffy: Az Árpád-kori. I. 565.) 1453-ban Wyfalu (Györffy: i.h.; C. Suciu: i.m.) a neve.

1332-ben plébániatemploma van, ebben az évben papja, Henrik a pápai tizedjegyzék szerint fél fertó ezüstöt fizet, majd 1 és fél fertót, 1333-ban fél fertó ezüstöt, 1335-ben 3 garast. (Györffy: i.h.; Documente. XIV. C., III. 135, 162, 212.)

Középkori temploma a mai temetőben volt.

1764-ben leégett. Felújítják. Szt. Máté tiszteletére szentelték.

1854–57-ben új templomot építenek.

Ciboriuma Óradnáról került ide.

Középkori tiszta katolikus lakói a reformáció idején lutheránusok lesznek, a templommal együtt.

A XVIII. században lutheránus anyaegyház és e század elején is az. (Benkő J.: Transsilvania. II. 208.; Helységnévtár. 1913.)

Kádár szerint (Szolnok-Doboka vm. VII.) 1738-ban Újfaluban református anyaegyház volt, de nem bizonyos, hogy ezzel az Újfaluval azonos.

Lutheránus templom