# 89. OLÁHGORBÓ

1332-ben Johannes de Pyro a pápai tizedjegyzék szerint fizet. (Documente XIV. C., III. 131, 139.)

1309-ben Pirum, de Piro néven jelentkezik a forrásokban, míg 1332-ben Pyro, Pyron, 1345-ben Chata, alio nomine: Byruum, 1369-ben Byrbo, 1387-ben Birbom, 1427-ben Chata, alio nomine Byrbo, 1435-ben Birbon formában. (Györffy: Az Árpád-kori. II. 162.; C. Suciu: Dicţionar istoric.)

1309-ben plébániatemploma van, papja, Gudelin a székeskáptalan és a szász papok perében szerepel. (Györffy: i.h.; Documente. XIV. C., I. 93, 163.; Urkundenbuch. III. 318.)

1313-ban – bizonyára ugyanez – a Gudelinus a plébános. (Batthyaneum. II. 128.) Neve a szász Birnbom (Birnbaum) változata lehet, ugyanis szász település volt, amire papjának neve is utal. Középkori lakossága a reformáció idején lutheránus lesz, a templommal együtt.

A XVIII. században már csak filiaként szerepel, Vingárd anyaegyháznál. (Benkő J.: Transsilvania. II. 182.) A másodiknak számító XV. századi templom romjai nem régen még megvoltak késő gótikus stílusú jegyeikkel, de ma már nincsenek. (Vătăšianu, Fabini)

A múlt századig lutheránus lakossága elenyészik és temploma is eltűnik. A XV. századtól kezdve görögkeletiek lakják.