# 84. MAGYARKIRÁLYFALVA

1332-ben villa Regis, 1348-ban Kyrálfolwa, 1405-ben Kyralfalva, 1540-ben és 1638-ban Királyfalva néven említik a források. (Györffy: Az Árpád-kori. III. 555.; C. Suciu: Dicţionar istoric.)

1332-ben plébániatemploma van, papja, Pál a pápai tizedjegyzék szerint 40 dénárt fizet, majd 14 dénárt. (Györffy: i.h. Beke: Az erd. egyházmegye. 147.; Documente. XIV. C., III. 144.) Beke (i.m. 147.) még más (S. Rege) befizetéseket is említ, de nem bizonyos, hogy ezek erre a templomra vonatkoznak.

A templom régebbi, mint az 1332. évi adat, mert a település a Szent István király tiszteletére szentelt templom után kapta nevét. (Szent István Emlékkönyv. III. 211.)

Középkori tiszta katolikus lakói a reformáció idején reformátusok lesznek, a templommal együtt.

A XVIII. században református anyaegyház, és e század elején is az. (Benkő J.: Transsilvania. II. 188.; Helységnévtár. 1913.)

Református templom