# 112. MÁTISFALVA

1567-ben a regestrum Mattijusfalva néven 6 kapuval jegyzi. (SZOKL. II. 219.; C. Suciu: Dicţionar istoric.) 1607-ben Mátisfalvaként (C. Suciu: i. m.) írják az oklevelek.

Középkori templomról nincs adat. Akkori katolikus lakói Agyagfalvához tartoztak. A tiszta katolikus falu a reformáció korában református lesz.

A XVIII. században már református anyaegyház. (Benkő J.: Transsilvania. II. 188.) Templomát 1792-ben építik, festett, virágos kazettás mennyezettel. Már előbb is lehetett temploma, mert 1711-ből, 1766-ból vannak szent edényei (ókanna, kehely). (Kovács: Magyar ref. templomok. II. 707.)

E század elején is csak református egyháza és temploma van. (Helységnévtár. 1913.)