# 47. NYÁRÁDSZENTSIMON

1332-ben de S. Symone néven írják a pápai tizedjegyzékben. (Beke: Az erd. egyházmegye. 170.; Orbán: Székelyföld. IV. 33., 2. jegyz.) 1567-ben a regestrumban Zent Symont 8 kapuval jegyzik. (Orbán: i.m. IV. 33., 3. jegyz.)

1332-ben plébániatemploma van, papja, Péter a pápai tizedjegyzék szerint ebben az évben 3 régi banálist fizet és 4 dénárt, 1334-ben 3 régi banálist és 1335-ben 5 banálist. (Beke: i.h.; Orbán: i.m. IV., 33., 2. jegyz.) (Utóbbi az első évben 3 helyett 4 régi banálist ír.)

Régi templomát az 1797. évi vizitáció nagyon rossz, megromlott állapotban találja és elrendeli újjáépítését, amit meg is valósítanak. (Ref. Névkönyv. XC.) Orbán Balázs már újból épült templomról beszél, amely régi és érdekes. (Orbán: i.m. IV. 33.)

Benkő idejében fatornya volt. (Benkő K.: Marosszék. 212.)

Régi harangját 1836-ban újraöntötték. (Orbán: i.h.; Benkő K.: i.m. 212., jegyz.)

A középkori templom több szomszédos falu közös temploma volt.

A középkori tiszta katolikus falu a XVI. században református lesz, a templommal együtt. Azután is anyaegyháza több filiának: Gegesről 1649-ig vagy 1662-ig, Havadról 1665-ig, Rigmányból 1667-ig ide járnak istentiszteletre reformátusok. Ugyancsak a templom filiája volt Kis- és Nagyadorján is. (Ref. Névkönyv. 1903. XC.; Juhász: Ref. egyházmegyék 24.)

Más vallás nem ismeretes a faluban.

A helynevek régi lakóiról vallanak: Agyagos út, Bakó rétje, Berkesz szék, Kányás-szugolya, Ketek eger, Mogyoró, Oszel pataka, Ropó (SZOKL. VI. 410.), Kuku tetej, Bersán, Nagyhegy, Tatárvölgy (Benkő K.: i.m. 212.).

Református templom