# 14. PETELE

1332-ben Pytula néven írja a pápai tizedjegyzék. (Documente. XIV. C., III. 127.) 1426-ban Petele, 1587-ben Petelye néven fordul elő. (C. Suciu: Dicţionar istoric.)

1332-ben plébániatemploma van, papja, Ilyés ebben az évben 1 és fél fertun ezüstöt fizet a pápai tizedjegyzék szerint. (Documente. XIV. C., III. 127.) Ilyés plébános 1348-ban a székeskáptalan megbízásából jelen van Marosvécsen Leustachius özvegyének végrendelete felvételénél Bálint tekei és Albert vajdaszentiványi plébánossal együtt. (Documente. XIV. C., IV. 425.)

1444-ben Márton a plébános, aki egyben a régeni kerület dékánja. (Urkundenbuch. VI. 218, 237.)

1465-ben a petelei plébános dézsmáját lekötik Görgény vára javára. (Beke: Az erd. egyházmegye. 152., jegyz., a Teleki C-re hivatkozva, II. 67.; Urkundenbuch. VI. 212.)

1465-ben és 1466-ban a petelei plébános Somkereki Erdéli István elleni perben szerepel. (Urkundenbuch. VI. 218, 237.)

Középkori temploma ma is áll. Gótikus stílusjegyeit csak részben őrizte meg.

Portálja átmenetet képvisel a román és gótikus stílus közütt. Mai tornyát a XIX. sz. második felében építették. (Fabini)

Középkori tiszta katolikus lakossága a reformáció idején lutheránus lesz, a templommal együtt. A XVIII. században is lutheránus anyaegyház és az is marad mindvégig. (Benkő J.: Transsilvania. II. 212., Bürcknek írva.) 1944-ben a német lutheránusok mind kivándoroltak.

Lutheránus templom