# 21. TOLDALAG

1268-ban Toldalaghnak, 1432-ben Tholdalagnak írják (C. Suciu: Dicţionar istoric.) a források a nevét.

Okleveles adat tanúskodik arról, hogy 1471-ben itt templom van. Az oklevél szerint Toldalagi András a Toldalagi Mindenszentek tiszteletére szentelt templomnak (Ecclesiae omnium sanctorum) végrendeletileg birtokot hagy, s azt is meghagyja a marosszentkirályi pálosoknak, hogy a toldalagi templomot ne hagyják istentiszteletek nélkül. (Ecclesiam parochialem in honorem omnium sanctorum”. (Történelmi Tár. 1888.)

A plébániatemplomnak valószínűleg nem volt állandó plébánosa, s ezért szorult arra, hogy a marosszentkirályi pálos szerzetesek gondozzák.

Gótikus temploma – bár díszítőelemeit bevakolták – ma is megvan. Szentélye a tízszög öt oldalával záródik. (Kovács: Magyar ref. templomok. 218.)

A szentély felőli részen faharangláb áll. Kora kb. megegyezik a templomtetőn látható szélvitorlán feltüntetett dátummal: 1776. (Debreczeni: Erd. ref. templomok és tornyok 12.)

Középkori katolikus lakói a reformáció idején reformátusok lesznek a templommal együtt és ma is református anyaegyház.

Református templom