# 7. ASSZONYFALVA

1305-ben az okiratokban Asszonfalva néven jelentkezik, 1322-ben villa Dominarum, 1448-ban és 1453-ban villa Dominarum formában szerepel. (C. Suciu: Dicţionar istoric.)

1322-ben plébániatemploma van, ebben az évben György plébános panaszt emel a püspök ellen a maga és a nagyselyki dékánság papjai nevében. (Documente. XIV. C., II. 58, 356.) Ugyanezen György 1323-ban paptársaival a minoriták és szebeni domonkosok által egy királyi oklevelet hitelesíttet. (Documente. XIV. C., II. 91.; Urkundenbuch. I. 368.) 1448-ban Laurentius Michaelis a klerikus. (Urkundenbuch. V. 419.).

Egy 1414. évi oklevélből kitűnik, hogy a templom, amelynek ekkor Miklós volt a papja, Mindenszentek tiszteletére volt szentelve. (Beke: Az erd. egyházmegye. 10., jegyz.; Urkundenbuch. III. 590–599.) A templom legkésőbb az 1300-as évek elején készült, az átmeneti (román-gótikus) kor idején. (Kemény– Gyimesy: Ev. templomok 159.; Oprescu: Bisericile cetăţi. 70.; V. Drăguţ: Dicţionar enciclopedic.) Egyhajósnak épült. Különlegessége, hogy a tornyot a szentély és a hajó találkozásánál a szentélynégyszög fölé építették, s vastag falak támasztanak alá. Ez a templom belsejét mintegy két térre osztja. Az erődítések után két diadalíve van.

A szentély a nyolcszög öt oldalával zárul, minden oldalon csúcsíves ablakokkal. A szentély és a hajó is keresztboltozatos. A boltozat bordái rozettás zárókőbe futnak össze.

Az erődítés ideje a XV. század. (1490) A torony déli oldalához félköríves apszisú kápolna csatlakozik, mely a román kor stílusát idézi. (V. Drăguţ: i.m.)

A hajó déli ablakai csúcsívesek, a keskeny nyugati kapu viszont félköríves és az északi kapu is.

A délnyugati bejárattól keletre eső harmadik támpilléren a Bibliát és a X. parancsolat kőtábláit, valamint kelyhet tartó képtár reliefjét faragták ki. Papi síremlékről kerülhetett ide. (Fabritius: S. Kirchenbürgen. 50:)

A templomot körülvevő szabálytalan ovális várfal majdnem teljesen épen maradt. Kapubejáratát kaputorony erősítette. (Kemény–Gyimesy: i.m. 159.; V. Drăguţ: Arta gotică.; Oprescu: i.m. 97–98.)

Nagyharangját 1690-ben öntötték, latin felirattal (Fabini).

Aranyozott ezüst kelyhén reneszánsz díszítések vannak. (Balogh J.: Az erd. renaissance. 330/150.)

Középkori tiszta katolikus lakói a reformáció idején lutheránusok lesznek, a templommal együtt. A XVIII. században lutheránus anyaegyház (Benkő J.: Transsilvania. II. 210.), és e század elején is az. (Helységnévtár. 1913.)

Lutheránus templom