# 61. VICE

1315-ben az oklevelek Wychenek írják. (Györffy: Az Árpád-kori. II. 93.; C. Suciu: Dicţionar istoric.) 1456-ban Wycze, 1458-ban Vicze (C. Suciu: i.m.) formában jelentkezik.

1332-ben plébániatemploma van, ebben az évben papja, János a pápai tizedjegyzék szerint 20 dénárt fizet, majd 25 dénárt, 1333-ban Bertalan 11 montan dénárt. (Beke: Az erd. egyházmegye. 114.; Györffy: i.h.; Documente. XIV. C., III. 168.)

A hajója valószínűleg XIV. századi, sőt olyan vélemény is van, hogy a XIII. századból származik, kivéve egy szakaszát, amelyet a XVII. században átépítettek. (Kovács: Magyar ref. templomok. II. 695.) A XV. században új szentélyt építenek a kor gótikus stílusában. Ezt képviseli a gótikus bordás boltozat lekerekített ajkú, üres pajzsokat mutató záróköveivel és gúla alakú gyámköveivel. (Debreczeni: Erd. ref. templomok és tornyok. 10.; Szabó T. A.: Szolnok-Doboka m. 203, 206, 207.)

Cintermének kapuján az alábbi, 1688-ból származó felirat volt: Pax intrantibus. Ifjabbik Szakács István mi(ve) 1688. Die Xbris.... (Balogh J.: Magyar fatornyok. 181.)

Középkori tiszta katolikus lakói a reformáció idején reformátusok lesznek, a templommal együtt. A XVII. században református anyaegyház és azóta is az. (Benkő J.: Transsilvania. II. 184.) 1772-ben a néhány katolikus és a környező szórványban élő katolikusok részére plébániát szerveznek.

Ezekben az években éles ellentétek merülnek fel a református lelkipásztor és a katolikus egyház között.

1874-ben a református hívek kétharmada katolikus lesz, hogy a Fogarassy püspök által megvásárolt és kiosztásra kerülő Mikes-Kemény birtokból részesüljenek. „Csak a szegényebbek maradtak meg reformátusnak, akik nem vehettek részt a vásárban.” (Ref. Névkönyv. 1887. 15.) Ezt követően 1885-ben a katolikusok plébániát szerveznek és templomot építenek. (Schematismus. 1882. 153.)

A középkori templom a reformátusoké marad.

Egykori lakóiról az 1749-es helynevek vallanak: Nagyásvány oldala, Kisaj, Nagy Göböly, Nagyköriserdő, Pap oldala, Nagykelencés, Kis csere, Mocsoja, Borzás, Ágy, Tóhely, Csorgó, Csatornás csorgó, Bidető, Nagy Bábos, Kis Bik, Bíró szénafüve, Szőlőfő, Kápolnán felül, Kerekrét, Babos pataka, Rézkút, Kőris, Kenderhely. (Kádár: Szolnok-Doboka vm. VII. 104.)

Református templom