# 22. BOROSBOCSÁRD

1238-ban Buchard, 1299-ben és 1332-ben Buchard, 1505-ben Magyarbochard néven írják az oklevelek. (Györffy: Az Árpád-kori. II. 134.; C. Suciu: Dicţionar istoric.)

1332-ben plébániatemploma van, ebben az évben papja, Henczmannus a pápai tizedjegyzék szerint 80 dénárt fizet, majd ismét 80 dénárt, 1334-ben Imre plébános 30 dénárt. (Beke: Az erd. egyházmegye. 79.; Documente. XIV. C., III. 125, 195.; Batthyaneum. II. 131.)

1346-ban a székeskáptalan panaszolja, hogy Kecskekővár emberei a káptalan birtokát pusztítják, amely a káptalan egyik legjobb faluja. (Documente. XIV. C., IV. 307–308.)

Középkori temploma a XVII. században még áll. Az utolsó fél évszázadban a hívek fogyatkozása miatt rommá válik a templomot körülvevő kőfallal és a különálló haranglábbal együtt. (Korunk. 1972. 355.) Eredetileg tiszta katolikus lakossága a reformáció idején református lesz, a templommal együtt. A XVIII. században még református anyaegyház (Benkő J.: Transsilvania. II. 182.), de a múlt század elején már csak filia, és e század elején teljesen megszűnik. Az 1848-as időkben kiirtják református lakóit.

Református templom