# 45. UZON

1332-ben jelentkezik Uzum néven (Beke: Az erd. egyházmegye. 108.); (C. Suciu: Dicţionar istoric.) Az 1567. évi regestrum Wzon néven 68 kapuval jegyzi. (Orbán: Székelyföld. III. 200.)

1332-ben plébániatemploma van, ebben az évben papja, István a pápai tizedjegyzék szerint 7 régi és 2 kicsi banálist fizet, 1333-ban 1 garast,1334-ben 1 veröczeit és 4 sasost. (Beke: i.h.; Orbán: i.m. III. 200., 4. jegyz.; Documente. XIV. C., III. 151, 163.)

1464-ben plébánosa Péter, Borosnyai István fia. (Barabás: SZOKL. VIII. 104.)

A várfallal körülvett templom sok viszontagságon ment keresztül. Báthori Gábor idején Géczi András hadai ostromolják, majd Weiss Mihály csapatai foglalják el. (Aluta, VIII–IX. 465.)

1704-ben a református egyház jegyzőkönyve ezt írja: ...„több helységekkel és templomokkal ége el l4 április drága szépségű és ritka ékességű sz. templomunk s egész falunk...” , majd 1710-ben: „a lakosok rész szerint haza telepedvén, kezdettük az ecclesia építéséhez...” (SZOKL. VII. 127–128.)

1706-ban labancok húzódnak a várfalak mögé, melyet a kurucok megostromolnak.

Az 1738. évi földrengés a tornyot megrongálja, az 1802. évi pedig annyira, hogy le kellett bontani. 1819-ben a templom is lebontásra kerül, 1829-ig újat építenek. Mai tornya 1842–1844-ben készült a régi kaputorony helyén.

Az új templom nem mutat semmi középkori jelleget. Talán a sokszögű záródású szentély keleti része az egykori szentély alaprajzát jelzi, s lehet, hogy a vakolat régi festmények töredékes részleteit rejti.

A XV. századi várfalakat 1901-ben lebontják. Képét Orbán Balázs (III. 202.) és a Székely Múzeumban őrzött fénykép örökítette meg. (Aluta. VIII–IX. 461, 465.; Orbán: i.m. III. 200, 202.)

A lebontást az indokolta, hogy – amint Kővári jóval előbb írta – „a nagyszerű templomvárfal pusztul...” (Kővári: Erdély régiségei. 243.)

A reformációig tiszta katolikus falu. A reformáció után hol református, hol unitárius, majd végül a reformátusok maradnak többségben és övék marad a templom is.

A XVIII. században református anyaegyház. (Benkő J.: Transsilvania. II. 191.)

A katolikusoknak a múlt században kis kápolnájuk van. 1918–1922-ben építenek templomot és 1943-tól önálló plébánia.

Református templom