# 163. BALAVÁSÁR

1325-ben Balavására néven jelentkezik az oklevelekben. (Györffy: Az Árpád-kori. III. 548.; C. Suciu: Dicţionar istoric.) 1409-ben Balawasara, 1482-ben Balawásár formában fordul elő. (C. Suciu: i.m.)

Középkori templomáról nincs adat, valószínűleg nem is volt. Katolikus hívek viszont voltak, akik Egrestőhöz tartoztak. A reformáció idején lakói reformátusok lesznek és 1798-ban, a hagyomány szerint a régi helyén, templomot építenek maguknak. Templomuk a két világháború között megcsúszott, megrepedezett, ezért helyette – mivel veszélyessége miatt nem lehetett használni – az 1970-es években a régitől nyugatra új templomot építenek. (Kovács: Magyar ref. templomok. II. 647.)

A XVIII. századtól református anyaegyház, és e század elején is az. (Benkő J.: Transsilvania. II. 188.; Helységnévtár. 1913.)

Régi református templom